Bombayn räjähdys

Bombayn räjähdys tapahtui 14. huhtikuuta 1944 Bombayssä, kun räjähteitä kuljettanut rahtilaiva Fort Stikine tuhoutui kaupungin satamassa aiheuttaen 1 300 ihmisen kuoleman ja 3 000 ihmisen loukkaantumisen.

Jostain syystä syttymisherkkä puuvilla oli lastattu dynamiittien alapuoliselle kannelle. Lastin purkuvaiheessa puuvillapaaleista havaittiin nousevan savua. Paikalle kutsutut palomiehet yrittivät hillitä palonalkua vesiletkuilla, vaikka heidän olisi normaalien hätätilanneohjeiden mukaisesti pitänyt täyttää koko kansi vedellä. Pelastustöiden aikana räjähdysaineita ei myöskään yritetty purkaa laivasta.

Dynamiitti syttyi kello 16:07 ja aiheutti valtaisan räjähdyksen. Räjähdyksen voima sinkosi lähistöllä kelluneen 4 000 tonnin painoisen laivan rannalle. Räjähdyksessä tuhoutui myös 12 muuta alusta ja vaurioitui monia muita.

Australian kuninkaallisen laivaston miinanraivaaja HMAS Gawler saapui 21. kesäkuuta Bombayn satamaan auttamaan korjaustöissä.

Lähteet 

Mumbain historia
Onnettomuudet Intiassa
Räjähdysonnettomuudet
Vuoden 1944 onnettomuudet